Afgetrede polisiekommissaris op plaas vermoorGerrit Myburgh ŉ Bejaarde oud-polisiekommissaris, Gerrit ‘Billy’ Myburgh (79), is Maandag op sy plaas naby Heidelberg in Gauteng dood aangetref. Lt.kol. Katlego Mogale het Dinsdag aan Maroela Media gesê die voormalige polisiekommissaris se liggaam is deur sy kleindogter in sy kamer aangetref. “Die motief vir die moord is in die stadium nog nie bekend nie,” het Mogale gesê. “Inligting oor die aanval is ook skaars en ons weet nie hoeveel mense by die aanval betrokke was nie, aangesien die man alleen op sy plaas gebly het.” Die man is vermoedelik aangerand en verwurg. “Ons wag nog vir die uitslag van ŉ nadoodse ondersoek om die amptelike oorsaak van die man se dood te bepaal.” Die man se voertuig, ŉ swart Mazda 3, is tydens die voorval gesteel, en is later verlate naby Heidelberg opgespoor. “Die voertuig is aan die brand gesteek en was heeltemal uitgebrand toe die polisie Dinsdagoggend in die vroeë oggendure daarop afgekom het,” het Mogale bygevoeg. Volgens ŉ polisiebeampte, wat anoniem wou bly, is drie vuurwapens en ŉ polisiesabel van die toneel gesteel. Mogale kon dit egter nie bevestig nie en sê hulle wag nog vir die man se familie om vas te stel of daar iets uit die huis vermis word. “Die polisie ondersoek sake van gewapende roof en moord. Niemand is nog in verband met die voorval in hegtenis geneem nie.” Mogale versoek enigiemand wat inligting oor die aanval het om die polisie te skakel by 08600 10111. Lees ook die opvolgberig: Plaasmoord: Oud-polisieman glo met strykyster, kookwater gemartel